ଏସ୍‌ଏଲ୍‌ବିସିରେ ବ୍ୟାଙ୍କଗୁଡ଼ିକୁ ପରାମର୍ଶ, କୃଷି, ଶିକ୍ଷା କ୍ଷେତ୍ର ପ୍ରତି ଅଧିକ ଧ୍ୟାନ ଦିଅ
ଏସ୍‌ଏଲ୍‌ବିସିରେ ବ୍ୟାଙ୍କଗୁଡ଼ିକୁ ପରାମର୍ଶ, କୃଷି, ଶିକ୍ଷା କ୍ଷେତ୍ର ପ୍ରତି ଅଧିକ ଧ୍ୟାନ ଦିଅ
Last updated Jul 12, 2019
ସେୟାର
ଭୁବନେଶ୍ବର: କୃଷି ଓ ଶିକ୍ଷା କ୍ଷେତ୍ର ପ୍ରତି ଅଧିକ ଧ୍ୟାନ ଦେବାକୁ ରାଜ୍ୟ ସ୍ତରୀୟ ବ୍ୟାଙ୍କର୍ସ କମିଟି ବୈଠକ (ଏସ୍‌ଏଲ୍‌ବିସି)ରେ ବ୍ୟାଙ୍କଗୁଡ଼ିକୁ ଅର୍ଥମନ୍ତ୍ରୀ ନିରଞ୍ଜନ ପୂଜାରୀ ପରାମର୍ଶ ଦେଇଛନ୍ତି। ବୈଠକକୁ ଉଦ୍‌ଘାଟନ କରି ସେ କହିଲେ, ରାଜ୍ୟର କୋଣ ଅନୁକୋଣରେ ବ୍ୟାଙ୍କ ସେବା ପହଞ୍ଚାଇବା ପାଇଁ ବ୍ୟାଙ୍କଗୁଡ଼ିକୁ ଗ୍ରାମାଞ୍ଚଳରେ ଅଧିକ ସ୍ଥାୟୀ ଶାଖା ଖୋଲିବାକୁ ପଡ଼ିବ। ଏହା ବ୍ୟତୀତ ପ୍ରତି ଜିଲ୍ଲାରେ ଭାରତୀୟ ରିଜର୍ଭ ବ୍ୟାଙ୍କ, ରାଜ୍ୟ ଅର୍ଥ ବିଭାଗ ଓ ଏସ୍‌ଏଲ୍‌ବିସି ମିଶି ନିୟମିତ ବ୍ୟବଧାନରେ ଋଣ ମେଳା ଆୟୋଜନ କରିବାକୁ ସେ ପରାମର୍ଶ ଦେଇଛନ୍ତି। ବାତ୍ୟା ଫନି ପରେ ବ୍ୟାଙ୍କ ଓ ଏହାର କର୍ମଚାରୀମାନେ ଲୋକମାନଙ୍କୁ ସେବା ଯୋଗାଇ ଦେବା ପାଇଁ ଯେଉଁଭଳି ପରିଶ୍ରମ ଓ ଉଦ୍ୟମ କରିଥିଲେ ତାହାକୁ ଶ୍ରୀ ପୂଜାରୀ ପ୍ରଶଂସ‌ା କରିଛନ୍ତି। କାଳିଆ ଯୋଜନାରେ ମଧ୍ୟ ବ୍ୟାଙ୍କଗୁଡ଼ିକ ବହୁତ ଭଲ ପ୍ରଦର୍ଶନ କରିଥିବା ସେ କହିଛନ୍ତି।
ଆଜିର ବୈଠକରେ ସୂଚନା ଦିଆଯାଇଛି ଯେ, ରାଜ୍ୟ ପାଇଁ ଧାର୍ଯ୍ୟ କରାଯାଇଥିବା ୭୧,୪୨୦ କୋଟି ଟଙ୍କାର ଋଣ ଯୋଜନା ମଧ୍ୟରୁ ଗତ ମାର୍ଚ ସୁଦ୍ଧା ୫୯,୯୩୯ କୋଟି ଟଙ୍କାର ଲକ୍ଷ୍ୟ ହାସଲ ହୋଇଛି। ଏହା ଧାର୍ଯ୍ୟ ଲକ୍ଷ୍ୟର ୮୩.୯୨ ପ୍ରତିଶତ ସହ ସମାନ। ଅଣୁ, କ୍ଷୁଦ୍ର ଓ ମଧ୍ୟମ ଉଦ୍ୟୋଗ (ଏମ୍ଏସ୍‌ଏମ୍‌ଇ) ପାଇଁ ୧୭,୯୧୯ କୋଟି ଟଙ୍କାର ଲକ୍ଷ୍ୟ ଧାର୍ଯ୍ୟ କରାଯାଇଥିଲା। ବ୍ୟାଙ୍କଗୁଡ଼ିକ ଧାର୍ଯ୍ୟ ଲକ୍ଷ୍ୟ ଠାରୁ ଯଥେଷ୍ଟ ଅଧିକ ଅର୍ଥ ଅର୍ଥାତ ୨୫,୯୧୧ କୋଟି ଟଙ୍କା ଏହି କ୍ଷେତ୍ରକୁ ପ୍ରଦାନ କରିଛନ୍ତି। ଅଗ୍ରାଧିକାର କ୍ଷେତ୍ର ପାଇଁ ୭୫,୬୧୧.୯୬ କୋଟି ଟଙ୍କାର ଋଣ ଯୋଜନା ପ୍ରସ୍ତୁତ କରାଯାଇଥିଲା ବୋଲି ସୂଚନା ଦିଆଯାଇଛି। ଅର୍ଥ ବିଭାଗର ପ୍ରମୁଖ ସଚିବ ଅଶୋକ ମିନା କହିଛନ୍ତି ଯେ, ଜାତୀୟ ସ୍ତରରେ ଡିଜିଟାଲ୍ ଅର୍ଥନୀତି ଦ୍ରୁତ ଗତିରେ ଆଗକୁ ବଢ଼ୁଛି। ତାହା ସହିତ ତାଳ ଦେଇ ଆଗକୁ ବଢ଼ିବାକୁ ହେଲେ ରାଜ୍ୟରେ ଡିଜିଟାଲ୍ କାରବାରକୁ ନେଇ ଲୋକମାନଙ୍କ ମଧ୍ୟରେ ସଚେତନତା ସୃଷ୍ଟି କରିବା ପାଇଁ କର୍ମଶାଳା ଆୟୋଜନ କରାଯିବା ଦରକାର। ସେ ମଧ୍ୟ କୃଷି ଓ ଶିକ୍ଷା କ୍ଷେତ୍ରର ବାର୍ଷିକ ଋଣ ଯୋଜନା ପ୍ରତି ଅଧିକ ଧ୍ୟାନ ଦେବାକୁ ବ୍ୟାଙ୍କଗୁଡ଼ିକୁ ପରାମର୍ଶ ଦେଇଛନ୍ତି।
ଆଜିର ବୈଠକରେ ଏମ୍ଏସ୍‌ଏମ୍‌ଇ ବିଭାଗର ପ୍ରମୁଖ ସଚିବ ସଞ୍ଜୀବ ଚୋପ୍ରା, କୃ‌ଷି ଓ କୃଷକ ସଶକ୍ତୀକରଣ ବିଭାଗର ପ୍ରମୁଖ ସଚିବ ସୌରଭ ଗର୍ଗ, ୟୁକୋ ବ୍ୟାଙ୍କର ପରିଚାଳନା ନିର୍ଦେଶକ ତଥା ସିଇଓ ଏ କେ ଗୋୟଲ, ରିଜର୍ଭ ବ୍ୟାଙ୍କର ଆଞ୍ଚଳିକ ନିର୍ଦେଶକ ଶ୍ରୀଯୁକ୍ତ ମଲ୍ଲ, ନାବାର୍ଡର ସିଜିଏମ୍‌ ଶ୍ରୀଯୁକ୍ତ ଚନ୍ଦ୍ରଶେଖର, ଷ୍ଟେଟ୍ ବ୍ୟାଙ୍କର ସିଜିଏମ୍ ପ୍ରବୀଣା କାଲା ଓ ଏସ୍‌ଏଲ୍‌ବିସିର ଆବାହକ ଉଜ୍ଜଲ କୁମାର ଉପସ୍ଥିତ ଥିଲେ।
ପୂର୍ବବର୍ତ୍ତୀ ଖବର